b"\n_START_ARTICLE_\nOrmenio\n_START_PARAGRAPH_\nOrmenio (en grec \xce\x9f\xcf\x81\xce\xbc\xce\xad\xce\xbd\xce\xb9\xce\xbf, Ormenio en b\xc3\xbalgar \xd0\xa7\xd0\xb5\xd1\x80\xd0\xbd\xd0\xbe\xd0\xbc\xd0\xb5\xd0\xbd, Txernomen, en turc \xc3\x87irmen, pronunciat Txirmen) \xc3\xa9s el lloc m\xc3\xa9s septentrional de tota Gr\xc3\xa8cia. Forma part de la unitat municipal de Tr\xc3\xadgono, unitat perif\xc3\xa8rica d'Evros, perif\xc3\xa8ria de Maced\xc3\xb2nia Oriental i Tr\xc3\xa0cia._NEWLINE_Est\xc3\xa0 ubicat prop de la riba dreta del riu Maritsa (Evros en grec), que delimita aqu\xc3\xad la frontera amb Bulg\xc3\xa0ria. A l'altra banda de l'Evros, 6\xc2\xa0km al nord, es troba la ciutat b\xc3\xbalgara de Svilengrad. La carretera europea E85 travessa la ciutat.\n_START_SECTION_\nHist\xc3\xb2ria\n_START_PARAGRAPH_\nFou l'antiga Burdipta dels odrisis, i la bizantina T\xce\xb6\xce\xb5\xcf\x81\xce\xbd\xce\xbf\xce\xbc\xce\xb9\xce\xac\xce\xbd\xce\xbf\xce\xbd; els serbis l'anomenaven Cr\xc3\xbcnomeni. Al segle\xc2\xa0xiii va esdevenir una important fortalesa refor\xc3\xa7ada el segle\xc2\xa0xiv. Els otomans hi van obtenir una notable vict\xc3\xb2ria sobre els serbis del sud dirigits per Vukasin i per Ugljesa en la Batalla del riu Maritsa. Llavors fou una fortalesa estrat\xc3\xa8gica dels otomans i seu d'un sandjak de l'eyalat de Rum\xc3\xa8lia, per\xc3\xb2 progressivament, amb l'eixamplament de les seves conquestes, va perdre import\xc3\xa0ncia i Ewliya Celebi ja la considera una fortalesa de l'interior (sense guarnici\xc3\xb3 ni equipament) i en estat d'abandonament. Fins al segle\xc2\xa0xix va restar com a centre del sandjak per\xc3\xb2 llavors fou rebaixada a nahiye (subdistricte) del kaza (districte) de Mustafa Pasha K\xc3\xb6pr\xc3\xbcs\xc3\xbc, dins el sandjak d'Edirne i del wilayat d'Edirne."